
HITZ ESANA (spoken word)

Erori da nere bederatzi hilabeteko txikia lurrera.

Egin negar, lasai. 
Beno, lasai ez.
 Zaurgarri zarela sentitzeko lain, baina bizitzako erronkei aurre egiteko gai denaren neurrian.

Zakildun jaio (bait)zara. Zakildun begiratzen zaitugu. Zakildun ikusiko zara zu ere, nahi baino lehenago.

Beraz egizu negar txiki, baina neurrian.
Gauza bat da ama aurrerakoia izatea eta bestea, negar gehiegi egitera ausartzeak,  albokalte sozialik ekarriko ez dizula fantaseatzea. 

Aludun jaio nintzen. Aludun nauzu.
Eta aludun ikusi nintzen ni ere, nahi baino lehenago. 

Tripa barruan zeundela, ideia batekin obsesionatu nintzen.
 Nola erakutsiko diot bera ere badela zaurgarria? 
Nola heziko dut lagun batengana jo eta bere barrua askatzen jakin dezan?
 Nola egingo dut autoezagutza eta samurtasuna bere bandera ere badirela senti dezan?
Nola erakutsiko diot negar lasai egiten?

Zakila, bihotza.  Alua, bihotza. 

Bihotza. Hotza. 

Finean konturatzen naiz den denok gaudela hotza erraietaraino sartuta.

Hoztuta ez bageunde, agian, drogak, erosketak eta jokoa ez genituzke anestesia bezala erabiliko. 

Hauskorrak ez bagina, familia nuklear erradiaktiboetan antolatuko genuke jendartea? 

Ez bagina zaurgarri, gehiago bidaiatuko genuke barrura kanpora baino..

Arrakalak besarkatuko bagenitu,  ez genuke normaltzat hartuko alkoholetan blaitutako jendartean bizitzea.

Hauskorrak ez bagina, zaurgarri bageunde, biluztuko bazintut, bazenidake…

Eskerrak ahulak garen oihukatzen dugu ezkerreko ukabila altxata, baina jada ez dakigu non dagoen labirintoko irteera. 

Gaixo gaudenetan mantarekin estaliko gaituen norbait,

Noraezean gabiltzanean bere magala iparra bihurtzen digun hori.

Bihotzeko mina hain jasangaitza denetan, maitasunez entzuten gaituzten bi begi.

Inongo, inoren, ezeren parte ez garela sentitzen dugunean, ni beti izango naiz zure ekipokoa xuxurlatzen digun ahotsa.

Konturatu gabe bere irribarrearekin mundu arantzatsu honetan  zuretzat leku bat badagoela sentiarazten dizuna.

Begiak. Entzun. besarkada. Ahoa. Besoak. Belarriak. Ukitu. Bihotza. Malkoak. Musua.

Begiekin entzun. 
Ahoarekin ukitu.
Malkoak besarkatu.
Belarriekin begiratu.
Olagarro besoak eta suzko bihotzak behar ditugu. Urjentea da. 

Noiz hasi ginen negar egitea debekatuta balego bezala bizitzen? 

Benzodiazepina kontsumoan txapeldunak izaten? 

Like bat besarkada batekin konfunditzen?

Noiz ikasi dugu ondokoa ez ikusten? Edo noizbait ikusi ahal dugu?

Noiz ni, neu eta nire autozaintza harremanengatik ordezkatzen?

Izan ala ez izan.

Esnatu ala hil.

Eta mundua bukatzen bada, dantzan harrapatu gaitzala…

que nos pille bailando…

Bizirik, dantzan eta ondokoari begietara begira. 
